Navimow lancerer ny serie af græsslåmaskiner

Paris: Navimow har her til morgen lanceret deres nye serie af robotplæneklippere. Deres nye topmodel X4 er, ligesom flere af konkurrenterne, udstyret med 4WD – firehjulstræk. Den er i stand til at kravle op ad en ganske imponerende 84 procent hældning. Den lader med 224W, hvilket er markant højere end mange eksisterende robotplæneklippere, ligesom den kan køre op til 0,8 meter i sekundet. Kombinationen af høj ladeeffekt og relativt høj arbejdshastighed skal ifølge producenten bidrage til en mere effektiv klipning. X4 kan samtidig genkende over 200 forskellige objekter, fra fodbolde og haveredskaber til kæledyr og pindsvin, og navigerer derefter udenom eller stopper.

Lanceringen er en del af Navimows 2026-portefølje, som spænder bredt og omfatter både private og professionelle løsninger. Serien dækker X4-, H2-, i2 AWD-, i2 LiDAR-, i2 LiDAR Pro- og Terranox-modeller. Fælles for dem alle er, at de fungerer uden nedgravet kanttråd og uden eksterne antenner. I stedet anvendes digital kortlægning og sensorer til at definere og styre klippeområderne.

Trådløs installation og digital kortlægning

Navimow har gjort trådløs installation til et grundprincip. Robotten placeres på plænen og kortlægger herefter haven automatisk via appen ved hjælp af GeoSketch-funktionen. Brugeren kan efterfølgende justere grænser, klippezoner og områder, der skal undgås, direkte på et digitalt kort. Det reducerer behovet for manuel installation og gør det lettere at ændre opsætningen, hvis haven ændrer sig over tid.

LiDAR og kombineret navigation

For at sikre stabil drift uden kanttråd anvender Navimow en kombination af netværksbaseret RTK-positionering, kameraer og på flere modeller solid-state LiDAR. Systemet kombinerer data fra flere sensorer og kan tilpasse sig forskellige forhold, eksempelvis under træer, i smalle passager eller ved begrænset satellitsignal. LiDAR-systemet kan registrere op mod 200.000 datapunkter i sekundet og bruges både til navigation og forhindringsregistrering.

X4, H2 og i2 til private haver

X4-serien er målrettet store private haver og kombinerer firehjulstræk, høj klippekapacitet og mulighed for at arbejde på meget stejle skråninger. Herunder kan du se videoer af X4 hvor den henholdsvis laver skarpe vendinger og kører op ad en skrænt:

Under X4 placerer H2- og i2-serierne sig som løsninger til mindre og mere komplekse haver. H2 fokuserer på præcis navigation i udfordrende omgivelser, mens i2-serien fås både med LiDAR og i en AWD-version, der er udviklet til ujævnt eller glat terræn.

Terranox til professionel brug

Med Terranox-serien bevæger Navimow sig ind på det professionelle marked. Serien er udviklet til meget store arealer på op til 24.000 kvadratmeter og suppleres af software til flådestyring, hvor flere robotter kan overvåges og planlægges centralt. Det gør serien relevant for kommuner, boligforeninger og andre professionelle aktører med behov for automatiseret plænepleje i stor skala.

Ifølge Navimow åbner forudbestillinger på dele af 2026-serien i januar, mens øvrige modeller følger senere afhængigt af marked. Med den nye portefølje lægger producenten op til, at trådløs installation og sensorbaseret navigation fremover bliver standard frem for undtagelse i robotplæneklippermarkedet.

Du kan læse mere om de nye modeller her.

Navimow lancerer ny serie af græsslåmaskiner